Amau i dʉi mamag khaawai ĩchab sĩejim woun ãb José a thʉ̃r sĩerr.
Chi José phobordam Arimatea anʉm eem ajim.
Ichdeujã ĩchab nawe Jesuu nem jaaujerr thãraucha ʉkhaajerrta,
tagam judionaanag ich khaugpim okho aajeejim,
ich dʉi khaigbaju khĩirjuwia.
Pari maagjerrta mag ya chi Jesús meebaadem khaug athaawai Pilato aar mawia irig jeeuwimajim aajem,
Jesús chi meemdam eeg pawia arraag.
Magbaawai Pilatoou irig arrju aai sim abaawai eeg paa auwia athaadejim.
Mag athaadem ee ĩchab Nicodemojã beejim.
Ich ag Nicodemo ajim biek ãb edaar ich Jesús dʉi iyʉʉ athurtarr.
Nicodemoou jʉ̃gdee mirra anʉm dʉi áloe anʉmta sĩi jʉser ãbam ee waaureu sim waibeejim,
agua i kha phuraag.
Mag jʉ̃gdee peer quintal ãbpaím sĩejim.
Mag,
Joseeu Nicodemo dʉimua amach numiim khʉʉnau warre ich aukherju aig mag jʉ̃gdee chi Nicodemoou waibeetarr aceite ee waaureunaa,
agua kha phuurnaa,
put ee wajapha pʉreu kherjierram,
maar judionaanaun õor aukheerwai ich magta aajerr aawai ich agjo.
Mag amau i pakuls gaai meerphe wai narr dakha nemjĩirdo sĩejim.
Maagwai mag nemjĩirdo eeta durrbʉ khõpag ee jẽbdi iiur sĩejim,
ya chi khorm.
Mag jẽbdi ee agtha õor ãbjã aukherba sĩejim.
Mag jẽbdiita mag pa gaai i meerphe wai narr aigmua dakhacha sĩerr aawai mag eeta Jesús aukherjierram.
Maimua mag nʉm dʉijã ĩchab ya judionaan jua ʉ̃ʉijem ed dubaag pom khaba waaur sĩerr aawai mag eeta aukherjierram,
edau kheuju nawe.
Maimua mag jua ʉ̃i kheutarr noram,
domighed edpherre agtha phãphãrk khitwe,
María Magdalenaau i aukhertarr aar oon majim aajem.
Mag mawia irua ooimaawai,
chi jẽbdi i ee mokpor pom joothʉ sĩerr chawag pʉreupʉi thʉnʉm ooimajim aajem.
I iek magbaawaita maach numpai Simón Pedro dʉi narr aar khaphig beejim aajem.
Mag eerpamjo beewia,
—Maach Por aukhertarr ee ooimaawaijã ag ee chukkhu thʉnʉm.
¿Õrau jamagta athaaderram khai?
aichejim marag.
Magbaawai ich ag bʉrre marau aar oon wetjim.
Warran maar ãba khaphig phobaadejim.
Pari mua Pedro pʉawia mʉchta i na chi jẽbdi aar barimajim.
Mag barwia,
mua ag ee ober oowai,
sĩi chi pʉreu sĩerr put appai mua ooimajim;
pari aarcha chan mʉ dubbajim.
Mag mʉ bartarr khurta Pedrojã barwia ichin chad warre ierrcha dubjim.
Iruajã ĩchab mag i gaai pʉreutarr put oowia
ĩchab chi binaandam por begpʉitarr putjã oojim.
Pari mag i por begpʉitarr put tagam sĩi mor gaai pʉreupʉitarr dʉi ãba khaba,
khĩetta wajapha juurnaa pʉʉr kherajim.
Mag Pedro dubbaadem oobaawaita mʉjã dʉi dubjim.
Mʉchta i na barimatarrta jũrr i ẽudeeta dubwi mag i aukhertarr ee khãidu parii simjã mʉch daúacha oobaawaita,
“Chadcha Jesuun sĩita phiidʉwia petamgui” a chirajim,
mʉch odegpai.
Pari maagwaiwe chan Ẽwandam iek phã sim gaai deeu i phiidʉju a jaau sĩsidʉmjã marau agtha bʉ̃ʉrjã khaugba,
mag i phiidʉjujã khĩirjuba naajim.
Maimua ya maach daúacha mag ich aukhertarr ee chukhu oobaawaita mag i phiidʉbarmjã khaphʉ aphobaadejim.
Ya maach daúacha mag i aukhertarr ee ooba abaawai deeu maar maach diig wetjim.
Pari mag maar ereubaademjã,
ich María chan maba,
daaugajãr jẽbdi i aig icharaucha bĩe sĩsijim.
I iek mag i bĩep jẽbʉ ʉmuata irua eeg bʉchnaa ierrag ober oo nʉʉ abaawai
Ẽwandam chognaan khajũa bäpphä sĩsidʉmta ohoohdo naajim aajem,
jũrr chi Jesús aukhertarr khãidu ee:
dau ãb i bʉ sĩerr gar,
maimua dau ãb i por sĩerr gar.
Mag amachig ober oo nʉʉ abaawaita mam ierrmua irig,
—¿Pʉ khantheeta bĩe ʉma?
ajierram aajem.
Magbaawai irua,
—Maar Por Jesús mʉg ee wai narr chukkhu thʉnaawaita bĩe ʉm.
Khaugbam jamagta athaaderram khai a ʉajim aajem jũrr amag.
I iek irua mag iekhapʉinaa ewag oobaawai Jesuuta i eugar oo dʉnaajim aajem.
Pari mag i oo atham bʉrre chan pod i khaug auba,
sĩi deeum khʉʉnpiita ʉajim aajem.
Mag ichig oo nʉʉ abaawaita ich Jesús garmua irig,
—¿Khanthee bĩe ʉma?
¿Pʉ khaita jʉr ʉrrʉ́?
ajim anʉm.
Ichig magbaawai sĩi chi nemjĩirdo thʉajempii awia chi Mariaau irigta,
—Pʉchdeuta arrtarr khai,
mʉrʉg jaaubá,
mua i awaan maag.
¿Jampaita pua i deethurjĩ?
ajim anʉm.
Magbaawai Jesuu ich thʉ̃r gaaichata irig,
—María ajim anʉm.
Mag ich thʉ̃rcha ich thʉ̃rbaawaita wajapcha deeu ewag phʉʉrbanaa irig ich meúata,
“Raboni,
pʉchpama” awia,
khaug athaawai onegau i gaai pʉrjopbaimajim aajem.
Mag Raboni aawai maar judionaan meúa Maestro aawaiu.
Mag ich gaai pʉrjopbaimaawaita Jesuu irig,
—Oob mʉ gaai pʉrm;
agtha mʉ mʉch Aai aar maba chirabahab ajim anʉm.
Magnaa jũrr maar ich dʉi wenʉrraajerr khʉʉn igwiata,
—Mawia,
jũrr mʉ khodnaanag jaaubaimá ajim anʉm,
“mʉ mʉch Aai dʉi ãba chiraimaag i aar mam;
ich mag Ẽwandampai ĩchab pãar Aai anaa pãar Ẽwandamaugui” a jaaubaimá amag ajim aajem.
Ichig magtarr aawai chadcha maar aig beewi,
ich daúacha Jesús ootarrjã jaauchejim.
Mag jaaumamua,
—Mʉchigcha iekhatarrjã ich agjoota pãrag jaau ʉmgui ajim ich María Magdalenaaucha marag.